


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2026)0103
[bookmark: title]Mobilizácia Európskeho fondu na prispôsobenie sa globalizácii na pomoc pracovníkom, ktorí prišli o zamestnanie: žiadosť EGF/2025/005 AT/KTM – Rakúsko
[bookmark: DocNumber]
[bookmark: Commission]Výbor pre rozpočet
[bookmark: PE]PE784.472
[bookmark: Sujet][bookmark: References]Uznesenie Európskeho parlamentu z 26. marca 2026 o návrhu rozhodnutia Európskeho parlamentu a Rady o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Rakúska – EGF/2025/005 AT/KTM (COM(2026)0010 – C10-0026/2026 – 2026/0037(BUD))
Európsky parlament,
–	so zreteľom na návrh Komisie pre Európsky parlament a Radu (COM(2026)0010 – C10‑0026/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (ďalej len „EGF“), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“),  [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], zmenené nariadením (EÚ, Euratom) 2024/765[footnoteRef:3] (ďalej len „nariadenie o VFR“), a najmä na jeho článok 8,  [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na stanovisko Výboru pre zamestnanosť a sociálne veci,
–	so zreteľom na správu Výboru pre rozpočet (A10‑0060/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom postihnutým dôsledkami veľkých štrukturálnych udalostí a zmien v usporiadaní svetového obchodu a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom;
B.	keďže Rakúsko predložilo žiadosť EGF/2025/005 AT/KTM o finančný príspevok z EGF v dôsledku prepustenia 1488 pracovníkov[footnoteRef:5] v spoločnosti KTM Gruppe (KTM) v hospodárskom odvetví zaradenom podľa klasifikácie NACE Revision 2 do divízie 30 (Výroba ostatných dopravných prostriedkov) v regióne Horné Rakúsko (AT31), pričom 233 pracovníkov bolo prepustených v referenčnom období od 25. februára 2025 do 25. júna 2025 a 1 255 pracovníkov bolo prepustených pred referenčným obdobím alebo po ňom;  [5:  	V zmysle článku 3 nariadenia o EGF.] 

C.	keďže žiadosť vychádza z intervenčných kritérií uvedených v článku 4 ods. 2 písm. a) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie, alebo samostatne zárobkovo činných osôb v referenčnom období štyroch mesiacov v podniku v členskom štáte; keďže v prípade 1 255 prepustených pracovníkov, ktorých činnosť bola ukončená pred štvormesačným referenčným obdobím alebo po ňom, možno preukázať jasnú príčinnú súvislosť s udalosťou, ktorá viedla k ukončeniu činnosti prepustených pracovníkov počas referenčného obdobia, ako sa vyžaduje v článku 6 ods. 2 nariadenia o EGF;
D.	keďže KTM podala 29. novembra 2024 návrh na vyhlásenie platobnej neschopnosti a 25. februára 2025 bol schválený reštrukturalizačný plán; keďže určité rozhodnutia spoločnosti týkajúce sa rozdeľovania dividend v rokoch 2021 a 2024 pri súčasnom poberaní verejnej štátnej pomoci počas pandémie ochorenia COVID-19 vyvolávajú obavy;
E.	keďže Rakúsko uviedlo, že verejné služby zamestnanosti Horného Rakúska a spolková krajina Horné Rakúsko poskytujú vnútroštátne predbežné financovanie a spolufinancovanie opatrení;
F.	keďže boli splnené požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
G.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do trhu práce, pričom by im mali ponúkať odbornú prípravu v oblasti zručností na uľahčenie prístupu na trh práce v budúcnosti a ich prípravu na zelenú a digitálnu transformáciu;
H.	keďže EGF nesmie prekročiť maximálnu ročnú sumu 30 miliónov EUR (v cenách z roku 2018)[footnoteRef:6]; [6:  	Článok 8 nariadenia o VFR.] 

I.	keďže nedávne premiestnenia výrobných činností mimo Únie zdôrazňujú potrebu posilniť konkurencieschopnosť a odolnosť európskeho priemyslu na svetovom trhu;
1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Rakúsko má podľa uvedeného nariadenia nárok na finančný príspevok vo výške 1 806 624 EUR, čo predstavuje 60 % celkových nákladov vo výške 3 011 040 EUR zahŕňajúcich výdavky na personalizované služby vo výške 2 895 120 EUR a výdavky na činnosti prípravy, riadenia, informovania a propagácie, kontroly a podávania správ vo výške 115 920 EUR;
2.	konštatuje, že rakúske orgány podali žiadosť 15. septembra 2025 a že na základe dodatočných informácií, ktoré poskytlo Rakúsko, Komisia 6. februára 2026 dokončila svoje posúdenie a 11. februára 2026 o tom informovala Parlament; zdôrazňuje, že je dôležité skrátiť čas medzi predložením žiadosti o pomoc z EGF a rozhodnutím o financovaní a zároveň v plnej miere chrániť práva Európskeho parlamentu ako jednej zo zložiek rozpočtového orgánu;
3.	konštatuje, že žiadosť sa týka 1 488 pracovníkov dotknutých insolvenčným konaním KTM, ktoré bolo historicky najväčším v Hornom Rakúsku; ďalej konštatuje, že dotknutými prijímateľmi bude celkovo 420 prepustených pracovníkov, ktorí sa majú zúčastniť na opatreniach;
4.	konštatuje, že KTM bol najväčším výrobcom motocyklov v Únii a najväčšou dcérskou spoločnosťou spoločnosti Pierer Mobility AG; vyjadruje poľutovanie nad tým, že materská spoločnosť sa v decembri 2023 rozhodla presunúť výrobu do Číny a Indie z dôvodu nespravodlivých podmienok hospodárskej súťaže; berie na vedomie, že to viedlo k počiatočnému zrušeniu 300 pracovných miest a že následné straty predaja podnietili KTM k zníženiu nákladov vrátane prepustenia viac ako 500 zamestnancov počas roku 2024;
5.	konštatuje, že materská spoločnosť musela začať proces reštrukturalizácie a že počas prvého zastavenia výroby KTM v roku 2025 bolo prepustených viac ako 750 ďalších zamestnancov; konštatuje, že investor Bajaj Auto International Holdings B.V. poskytol 22. mája 2025 potrebné zdroje na zabezpečenie pokračovania KTM, čím zabránil konkurzu KTM a umožnil obnovenie výroby v júli 2025 a zároveň obmedzil výdavky;
6.	konštatuje, že KTM bola kedysi jednou z najúspešnejších značiek motocyklov v Európe, významným zamestnávateľom a kľúčovým hospodárskym pilierom mnohých dodávateľov v okrese Braunau v Hornom Rakúsku; konštatuje, že v dôsledku toho sa nezamestnanosť v okrese Braunau v novembri 2024 zvýšila o 37,1 % v porovnaní s rovnakými mesiacmi predchádzajúceho roka; konštatuje, že nezamestnanosť v okrese Braunau dosiahla v roku 2025 historicky najvyššiu úroveň; 
7.	pripomína, že po dohode so sociálnymi partnermi pozostávajú personalizované služby, ktoré sa majú poskytovať pracovníkom, z týchto opatrení: správa prípadov; profesijné poradenstvo a profesijná orientácia; odborná príprava a rekvalifikácia; proaktívne hľadanie zamestnania; príspevky na odbornú prípravu; zdôrazňuje význam podpory vysokokvalitných pracovných miest orientovaných na budúcnosť s cieľom zabezpečiť dlhodobú hospodársku a sociálnu odolnosť; zdôrazňuje význam úzkej spolupráce s regionálnymi podnikmi a zamestnávateľmi s cieľom zabezpečiť, aby programy odbornej prípravy a rekvalifikácie reagovali na konkrétne potreby trhu práce a uľahčili rýchlu reintegráciu prepustených pracovníkov;
8.	pripomína, že EGF je nástrojom solidarity a spravodlivej transformácie a hoci poskytuje podporu po strate pracovných miest, nedokáže nahradiť proaktívnu priemyselnú politiku; zdôrazňuje, že hlavnou úlohou Únie musí byť v prvom rade predchádzať takémuto zatváraniu podnikov, a to vytvorením podmienok na zachovanie konkurencieschopnosti priemyselnej výroby, a zároveň investovať do zručností vysokokvalifikovaných pracovníkov a pracovníkov v priemysle; zdôrazňuje, že treba poskytnúť osobitnú podporu prispôsobenú profilom pracovníkov s nízkou úrovňou vzdelania a zároveň prijímať opatrenia na zníženie počtu konkurzov a riešenie sociálnych rozdielov, ktoré vedú k vylúčeniu z pracovnej sily;
9.	zdôrazňuje, že rakúske orgány musia zabezpečiť viditeľnosť financovania z prostriedkov Únie a zdôrazniť ich pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
10.	požaduje dôkladné záverečné hodnotenie vykonaných opatrení vrátane jasných informácií o tom, ako sa finančné prostriedky použili a či boli vynaložené v súlade so schválenými plánmi;
11.	poznamenáva, že Rakúsko začalo poskytovať personalizované služby dotknutým prijímateľom a vznikli mu administratívne výdavky spojené s vykonávaním EGF 1. marca 2025 a že obdobie oprávnenosti na finančný príspevok z EGF preto potrvá od tohto dátumu až do 24, resp. 31 mesiacov odo dňa nadobudnutia účinnosti rozhodnutia o financovaní;
12.	konštatuje, že rakúske orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
13.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú podniky;
14.	schvaľuje rozhodnutie, ktoré je uvedené v prílohe k tomuto uzneseniu;
15.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
16.	poveruje svoju predsedníčku, aby postúpila toto uznesenie spolu s prílohou Rade a Komisii.

